Liggaam tuimel uit vliegtuig naby lughaweDie Heathrow-lughawe in Londen. (Foto: pixabay) Die liggaam van ŉ manlike verstekeling het Sondag uit ŉ Kenya Airways-vliegtuig getuimel kort voordat dit op die Heathrow-lughawe in Londen geland het. Kenya Airways se vlug 100 was van Nairobi na Londen onderweg. Londen se metropolitaanse polisie het in ŉ verklaring gesê hy het die lugredery ingelig dat ŉ liggaam uit die landingstoerusting geval het, kort voordat die vliegtuig neergestryk het. Die liggaam van die man, wat in dié stadium nog nie geïdentifiseer is nie, het in ŉ tuin in Lambeth in die suide van Londen te lande gekom. Volgens die polisie het die persoon waarskynlik in die vliegtuig se onderstel geskuil. “Die eienaar [van die huis] het die polisie gebel en die polisie het die vlugradar na KQ Vlug 100 nagespoor,” lui die verklaring. Die vliegtuig is deursoek nadat die liggaam ontdek is en ŉ sak met kos en klere is naby die landingstoerusting gekry. ŉ Gesamentlike ondersoek word tussen die owerhede in Nairobi en Londen gedoen en die Keniaanse hoë kommissaris sal onder meer probeer help om die oorledene te identifiseer, het die polisie gesê.